Fuirendal
Fuirendal, Fyrendal, hovedgård (sædegård) 16 km vest for Næstved. Den hed til 1677 Vindingegård efter den nedlagte landsby Vindinge og nævnes 1387 som tilhørende slægten Skeel. Gården blev 1663 overtaget af Margrethe Fuiren (d. 1665).
Fuirendal var baroni 1667-1700 og del af grevskabet Holsteinborg 1708-1921; fra 1946 er den en del af Holsteinborg Gods. Hovedbygningen, opført 1609-10, har en kort tværfløj mod nord og en lang lav portlænge mod vest; sydfløjen blev nedrevet i 1880'erne. Hovedbygningen ligger så tæt ved Vindinge Kirke, at denne fremstår som anlæggets sydfløj.